***Patikslintas variantas***

**AIŠKINAMASIS RAŠTAS**

**PRIE SKUODO RAJONO SAVIVALDYBĖS TARYBOS SPRENDIMO PROJEKTO**

**DĖL SKUODO RAJONO SAVIVALDYBĖS 2024 METŲ BIUDŽETO PATVIRTINIMO**

2024 m. sausio 31 d. Nr. T10-15

Skuodas

**1. Parengto sprendimo projekto tikslas ir uždaviniai.**

Patvirtinti Skuodo rajono savivaldybės 2024 metų biudžetą.

**2. Siūlomos teisinio reguliavimo nuostatos.**

Lietuvos Respublikos vietos savivaldos įstatymo 15 straipsnio 2 dalies 12 punktas, Lietuvos Respublikos biudžeto sandaros įstatymo 26 straipsnio 4 dalis.

Lietuvos Respublikos biudžeto sandaros įstatymo 26 straipsnio 3 dalyje nurodyta, kad savivaldybių tarybos svarsto biudžetų projektus atsižvelgdamos į merų pranešimus. Mero pranešimas pridedamas.

**3. Laukiami rezultatai.**

Jeigu biudžetas laiku nepatvirtinamas, asignavimai metų pradžioje iki biudžetų patvirtinimo kiekvieną mėnesį negali viršyti 1/12 praėjusių metų šių biudžetų asignavimų. Šiuo atveju kiekvieno asignavimų valdytojo asignavimai kiekvieną mėnesį negali viršyti 1/12 praėjusių metų atitinkamo biudžeto šiam asignavimų valdytojui skirtų lėšų ir skiriamos tik tęstinei veiklai bei įstatymuose nustatytiems įsipareigojimams finansuoti (išskyrus programų asignavimų dalį, kurią sudaro Europos Sąjungos finansinės paramos ir bendrojo finansavimo bei kitos gaunamos finansinės paramos lėšos) bei įsiskolinimams dengti.

**4. Lėšų poreikis sprendimui įgyvendinti ir jų šaltiniai.**

Planuojamos Skuodo rajono savivaldybės 2024 metų biudžeto pajamos – ~~28 386 400~~ **28 445 700** Eur, praėjusių metų nepanaudota pajamų dalis – 2 810 200 Eur. Iš viso planuojami asignavimai – ~~31 196 600~~ **31 255 900** Eur.

Patikslinimai padaryti atsižvelgus į gautas valstybės biudžeto dotacijas:

Asmenų su negalia reikalų koordinavimo funkcijai – **24 400 Eur**;

Koordinuotai teikiamų paslaugų vaikams nuo gimimo iki 18 metų (turintiems didelių ir labai didelių specialiųjų ugdymosi poreikių – iki 21 metų) ir vaiko atstovams pagal įstatymą koordinavimui finansuoti – **8 900 Eur** (į biudžeto projektą buvo įtraukta 2023 m. suma – 20 800 Eur, 2024 metams skirta 29 700 Eur).

Taip pat patikslintas žemės mokesčio pajamų planas **26 000 Eur**. Šios lėšos įtrauktos į nepaskirstytų lėšų rezervą. Iš nepaskirstytų lėšų rezervo **1 000 Eur** perkelta Religinių bendruomenių iniciatyvoms skatinti (iš viso šiai priemonei suplanuota 10 000 Eur).

Pajamų ir asignavimų planas padidintas **59 300 Eur.**

**5. Sprendimo projekto autorius ir (ar) autorių grupė.**

Rengėja – Biudžeto valdymo skyriaus vedėja Nijolė Mackevičienė.